Qashqadaryoda tuman obodonlashtirish boshqarmasi xodimlari qariyb 80 mln so‘m naqd pulni o‘zlashtirgani aniqlandi

Qashqadaryo viloyatining Yakkabog‘ tumanida boshqarma balansidagi pullarni o‘zlashtirgan tuman obodonlashtirish boshqarmasi hisobchisi va boshqalarga nisbatan jinoyat ishi qo‘zg‘atildi. Bu haqda “Daryo”ga Bosh prokuratura matbuot xizmati xabar berdi.
Qayd etilishicha, departamentning Yakkabog‘ tumani bo‘limi tomonidan o‘tkazilgan tergovga qadar tekshiruvda tuman obodonlashtirish boshqarmasi bosh hisobchisi Sh.G.va boshqalar 2016—2019-yillar davomida 8,1 million so‘mni o‘zi va 3 nafar fuqaroning yashash xonadoniga elektr energiyasi to‘lovi uchun o‘tkazganligi aniqlangan.
Shuningdek, boshqarma balansidagi obyektlardan tushgan 70,7 million so‘m naqd pullarni kirim qilmasdan, o‘zlashtirish va rastrata qilish yo‘li bilan talon-toroj qilgan.
Mazkur holat yuzasidan Sh.G. va boshqalarga nisbatan Jinoyat kodeksining 167-moddasi (O‘zlashtirish yoki rastrata yo‘li bilan talon-taroj qilish) 2-qismi bilan jinoyat ishi qo‘zg‘atilib, tergov harakatlari o‘tkazilmoqda.